UUTINEN | KP24

Hymyilevä mies on Suomen virallinen Oscar-ehdokas



Juho Kuosmasen ohjaama nyrkkeilijä Olli Mäen elämästä innoituksen saanut elokuva Hymyilevä mies on Suomen virallinen Oscar-ehdokas. Suomen Filmikamarin johdolla muodostettu elokuva-alan ammattilaisista koostuva Suomen Oscar-raati perusteli valintaansa luonnehtimalla Hymyilevää miestä tyylipuhtaaksi elokuvaksi, jonka tositapahtumiin perustuva paikallinen tarina nousee taitavien elokuvantekijöiden käsissä universaalille tasolle. Koskettava ja eheä elokuva sisältää myös huumoria. Elokuva on persoonallinen ja kertoo tekijöittensä näkemyksellisestä suhteesta elokuvaan sekä korkeasta ammattiaidosta. Valintaraadin jäseninä olivat käsikirjoittaja Vilja Autiokyrö, tuottaja Jarkko Hentula, kuvaaja Tahvo Hirvonen, ohjaaja ja käsikirjoittaja Sakari Kirjavainen, säveltäjä Pessi Levanto sekä kansainvälisten projektien ja promootion päällikkö Kati Nuora. Raadin sihteerinä toimi Susanna Shepherd ja puheenjohtajana Tero Koistinen Suomen Filmikamari ry:stä. Viime perjantaina Suomen ensi-iltansa saaneen elokuvan on tuottanut Jussi Rantamäki. Elokuvan päärooleja näyttelevät Jarkko Lahti, Oona Airola ja Eero Milonoff. Elokuvan muuhun taiteelliseen ryhmään kuuluvat muun muassa käsikirjoittajat Mikko Myllylahti ja Juho Kuosmanen, kuvaaja J-P Passi, leikkaaja Jussi Rautaniemi, äänisuunnittelija Pietu Korhonen ja lavastaja Kari Kankaanpää. Hymyilevä mies voitti tänä vuonna Cannesin elokuvajuhlilla arvostetun Un Certain Regard -palkinnon. Elokuva on ehdolla Pohjoismaiden neuvoston elokuvapalkintoon. Lopulliset Oscar-ehdokkuudet julkistetaan 24. tammikuuta 2017. Oscar-palkinnot jaetaan 89. kerran 26. helmikuuta 2017.